**ฉบับที่ 23/2562 วันที่ 7 สิงหาคม 2562**

**รองนายกรัฐมนตรี (นายสมคิดฯ) สั่งเร่งเดินหน้าโครงการลงทุน**

**พร้อมย้ำรัฐวิสาหกิจและบริษัทในเครือร่วมมือกระตุ้นเศรษฐกิจในประเทศ**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร**.)เปิดเผยว่าในวันนี้กระทรวงการคลังโดย สคร. ได้จัดประชุมเร่งรัดการเบิกจ่ายงบลงทุนของรัฐวิสาหกิจ โดยมีรองนายกรัฐมนตรี(นายสมคิด จาตุศรีพิทักษ์) เป็นประธาน และได้เชิญผู้แทนจากหน่วยงานที่เกี่ยวข้อง ผู้บริหารรัฐวิสาหกิจ 19 แห่ง รวมถึงผู้บริหารบริษัทในเครือของรัฐวิสาหกิจ 5 แห่ง ที่มีวงเงินลงทุนขนาดใหญ่ เพื่อรับนโยบาย  
ในการเร่งรัดการเบิกจ่ายงบลงทุนให้เป็นไปตามเป้าหมายที่กำหนดไว้ และจัดทำการลงทุนใหม่ ซึ่งจะช่วยขับเคลื่อนเศรษฐกิจปี 2562 ให้เติบโตได้ตามเป้าหมาย

**นายชาญวิทย์ นาคบุรี รองผู้อำนวยการ สคร.** กล่าวเพิ่มเติมว่า ภาพรวมการเบิกจ่ายงบลงทุนสะสมของรัฐวิสาหกิจ ปี 2562 มีผลการเบิกจ่ายในช่วง 9 เดือนที่ผ่านมา (ต.ค. 61- มิ.ย. 62) จำนวน 129,815 ล้านบาท หรือคิดเป็นร้อยละ 87 ของแผนการเบิกจ่ายงบลงทุนสะสม โดยเป็นผลการเบิกจ่ายงบลงทุนสะสม  
ของรัฐวิสาหกิจปีงบประมาณจำนวน 71,525 ล้านบาท และรัฐวิสาหกิจปีปฏิทินจำนวน 58,290 ล้านบาท

**ผลการเบิกจ่ายงบลงทุนของรัฐวิสาหกิจสะสมถึงเดืนมิถุนายน 2562**

หน่วย:ล้านบาท

|  |  |  |  |  |
| --- | --- | --- | --- | --- |
| ชื่อรัฐวิสาหกิจ | แผนลงทุนทั้งปี 2562 | แผนเบิกจ่ายสะสม | ผลเบิกจ่ายสะสม | ร้อยละเบิกจ่าย/  แผนสะสม |
| 1. ปีงบประมาณ จำนวน 34 แห่ง | **160,888** | **87,242** | **71,525** | **82%** |
| 1.1 การรถไฟแห่งประเทศไทย | 76,184 | 39,120 | 25,510 | 65% |
| 1.2 การรถไฟฟ้าขนส่งมวลชนแห่งประเทศไทย | 24,385 | 19,327 | 22,290 | 115% |
| 1.3 บริษัท ท่าอากาศยาน จำกัด (มหาชน) | 17,912 | 7,162 | 4,941 | 69% |
| 1.4 การประปาส่วนภูมิภาค | 13,000 | 2,675 | 4,469 | 167% |
| 1.5 การทางพิเศษแห่งประเทศไทย | 6,203 | 4,327 | 810 | 19% |
| 1.6 การเคหะแห่งชาติ | 4,677 | 3,165 | 2,858 | 90% |
| 1.7 การประปานครหลวง | 4,500 | 2,862 | 3,412 | 119% |
| 1.8 องค์การเภสัชกรรม | 2,034 | 852 | 536 | 63% |
| 1.9 การท่าเรือแห่งประเทศไทย | 2,010 | 1,277 | 1,277 | 100% |
| 1.10 องค์การขนส่งมวลชนกรุงเทพ | 1,986 | 1,954 | 1,917 | 100% |
| 1.11 บริษัท วิทยุการบินแห่งประเทศไทย จำกัด | 1,250 | 663 | 663 | 100% |
| 1.12 รัฐวิสาหกิจแห่งอื่นๆ จำนวน 23 แห่ง | 6,747 | 3,857 | 2,839 | 74% |
| 2. ปีปฏิทิน จำนวน 11 แห่ง (รวม) | **173,062** | **62,405** | **58,290** | **93%** |
| 2.1 บริษัท ปตท.จำกัด (มหาชน) | 49,670 | 15,221 | 11,016 | 72% |
| 2.2 การไฟฟ้าฝ่ายผลิตแห่งประเทศไทย | 48,194 | 22,348 | 22,348 | 100% |
| 2.3 การไฟฟ้าส่วนภูมิภาค | 34,714 | 12,500 | 12,500 | 100% |
| 2.4 การไฟฟ้านครหลวง | 20,576 | 5,660 | 6,969 | 123% |
| 2.5 บริษัท การบินไทย จำกัด(มหาชน) | 6,380 | 2,632 | 1,823 | 69% |
| 2.6 บริษัท ทีโอที จำกัด (มหาชน) | 4,875 | 1,192 | 1,673 | 140% |
| 2.7 บริษัท ไปรษณีย์ไทย จำกัด | 4,160 | 1,547 | 566 | 37% |
| 2.8 บริษัท กสท โทรคมนาคม จำกัด (มหาชน) | 3,300 | 1,055 | 1,004 | 95% |
| 2.9 รัฐวิสาหกิจแห่งอื่นๆ จำนวน 3 แห่ง | 1,193 | 249 | 392 | 157% |
| รวม 45 แห่ง | **333,951** | **149,647** | **129,815** | **87%** |

รัฐวิสาหกิจที่ สคร. กำกับดูแล 45 แห่ง ที่มีงบลงทุนขนาดใหญ่และสามารถเบิกจ่ายได้เกินกว่าแผนหลายโครงการเฉพาะการลงทุนพัฒนารถไฟฟ้าในกรุงเทพมหานครและปริมณฑล เช่น โครงการรถไฟฟ้าสายสีส้ม ช่วงศูนย์วัฒนธรรม - มีนบุรี และโครงการรถไฟฟ้าสายสีเขียวช่วงหมอชิต - สะพานใหม่ - คูคต   
และช่วงแบริ่ง - สมุทรปราการ ของการรถไฟฟ้าขนส่งมวลชนแห่งประเทศไทย และการลงทุนพัฒนาสาธารณูปโภค เช่น งานก่อสร้างปรับปรุงขยายของการประปาส่วนภูมิภาค โครงการโรงไฟฟ้าบางปะกงของ  
การไฟฟ้าฝ่ายผลิตแห่งประเทศไทย และแผนปรับปรุงและขยายระบบจำหน่ายพลังไฟฟ้าของการไฟฟ้านครหลวง

ทั้งนี้ มีโครงการขนาดใหญ่ที่ไม่สามารถเบิกจ่ายได้ตามแผน เช่น โครงการรถไฟฟ้าความเร็วสูงไทย – จีน ระยะที่ 1 (ช่วงกรุงเทพมหานคร – นครราชสีมา) และโครงการก่อสร้างรถไฟทางคู่ ช่วงนครปฐม – ชุมพรของการรถไฟแห่งประเทศไทย โครงการพัฒนาท่าอากาศยานสุวรรณภูมิของบริษัท ท่าอากาศยานไทย จำกัด (มหาชน) และโครงการทางพิเศษสายพระราม 3 – ดาวคะนอง – วงแหวนรอบนอกด้านตะวันตก ซึ่งถึงแม้ว่าปัจจุบันโครงการเหล่านี้จะสามารถแก้ไขปัญหาการจัดซื้อจัดจ้าง การก่อสร้าง และเริ่มมีการตรวจรับงานและทยอยเบิกจ่ายได้แล้ว แต่เนื่องจากปัญหาความล่าช้าในช่วงแรกส่งผลให้การดำเนินโครงการและการเบิกจ่ายของโครงการในภาพรวมยังล่าช้ากว่าแผน

**นายประภาส คงเอียด ผู้อำนวยการ สคร.** กล่าวสรุปผลการประชุมว่า รองนายกรัฐมนตรี (นายสมคิด จาตุศรีพิทักษ์) ได้มอบนโยบายให้รัฐวิสาหกิจและบริษัทในเครือผลักดันให้เกิดการเบิกจ่ายเม็ดเงินลงทุนเพื่อกระตุ้นเศรษฐกิจภายใน 2 เดือนที่เหลือของปีงบประมาณ เช่น ให้เร่งรัดตรวจรับงวดงานให้เร็วขึ้น และเร่งรัดงวดงานที่ทำได้ทันทีให้ดำเนินการเร็วขึ้น รวมทั้ง ให้รัฐวิสาหกิจเร่งจัดทำโครงการลงทุนเพิ่ม   
โดยสำหรับรัฐวิสาหกิจปีปฏิทินให้พิจารณาเสนอโครงการลงทุนที่มีความพร้อมและมาดำเนินการในปี 2562 และสำหรับรัฐวิสาหกิจปีงบประมาณพิจารณาปรับเพิ่มกรอบงบลงทุนปี 2563 โดยให้เน้นการลงทุนในช่วง  
ไตรมาสที่ 4 ปี 2562 (ต.ค. 2562 – ธ.ค. 2562) ทั้งนี้ รัฐมนตรีว่าการกระทรวงการคลังได้มอบหมายให้ สคร. จัดทำระบบการติดตามการเบิกจ่ายงบลงทุนของรัฐวิสาหกิจให้เข้มข้นมากขึ้น และให้มีการประสานงานระหว่างกับหน่วยงานที่เกี่ยวข้องเพื่อแก้ไขปัญหาให้ใกล้ชิดมากขึ้น ซึ่งหากติดขัดให้รายงานรัฐมนตรีว่าการกระทรวงการคลังทันที